[{"text_idx": "#000001", "text": "Reveninte el Sudameriko al Eu\u0306ropo, Tibor Sekelj ekaktivis en UEA, tiam gvidata de Ivo Lapenna, sed li baldau\u0306 konstatis ke la movado estas tro enfermita, turnita al si mem kaj al teoriumado. Li komprenis, ke oni devas krei praktikajn agadojn, kiuj montrus al la ekstero, kio estas atingebla per Esperanto, kaj li klopodis konvinki UEA por enkonduki agadojn praktikajn."}, {"text_idx": "#000002", "text": "Lapenna kontrau\u0306staris, kaj en printempo 1965 Tibor Sekelj kolektis aron da amikoj kaj sampensantoj por krei organizon kun la baza celo uzi Esperanton en praktiko. La unua konferenco de la Internacia Instituto por Oficialigo de Esperanto (IOE) okazis en Prago la 25\u201329an de julio 1966, kie la direkcio, gvidata de Tibor Sekelj. raportis, ke post la 14-monata agado IOE havis konsiderindajn sukcesojn. La konferenco okazis sub la slogano \u201cPli bona praktiko ol 100-hora prediko\u201d, kiu restis slogano de IOE ankau\u0306 poste."}, {"text_idx": "#000003", "text": "Tiam IOE havis 300 aktivulojn kaj 12 kolektivajn membrojn. C\u0302i tion oni povis legi en la 1a numero de IOE-Gazeto, ekaperinta en Beogrado en septembro 1966 kaj redaktata de Tibor Sekelj. IOE komencis per kelkaj kampanjoj por enkonduki Esperanton en turismon, sporton, sociajn organizojn, kaj en Danubtrafikon. Estis fondita Sporta Komitato por instrui Esperanton al turismaj oficistoj. Estis aprobita la statuto de IOE kaj elektita nova direkcio el 20 personoj. La 2a numero de la gazeto raportis, ke Antonije (frato de Tibor) kaj Tibor Sekelj kreis modernan au\u0306dvidan kursmetodon por instrui Esperanton kaj ke Tibor pledis por Esperanto en grava seminario pri turismo, okazinta en Bled (Jugoslavio) kun 1300 partoprenantoj. En la sama numero oni trovas informon pri fondo de Internacia Ligo de Esperantistaj Pupistoj."}, {"text_idx": "#000004", "text": "En 1967 IOE havis 1024 aktivajn membrojn, lanc\u0302is kampanjon \u201cPaperkanonoj\u201d (amasa skribado al turismaj agentejoj por prospektoj en Esperanto), ekagis inter fervojaj staciestroj kaj en fakaj lernejoj, kaj ekhavis oficejon en Beogrado kun unu oficisto."}, {"text_idx": "#000005", "text": "En septembro 1967 Studenta Esperanto-Klubo (SEK) el Zagrebo alig\u0302is al IOE. En 1968 SEK lanc\u0302is internaciajn kulturajn feriojn en Jugoslavio kaj organizis kvar 15-tagajn internaciajn turismajn feriojn kun kultura enhavo surprize altnivela: feriado en Zagrebo kun Pupteatra Internacia Festivalo (PIF), feriado en Pula kun teatra festivalo, feriado en Porec\u030c kun kanzonfestivalo, kaj filmfestivalo en Dubrovnik."}, {"text_idx": "#000006", "text": "La du unuaj festivaloj arigis kelkajn profesiajn teatrojn el Zagrebo, Budapes\u0302to, Cluj (Rumanio) kaj Sofio. La plej sukcesa estis PIF. SEK decidis organizi g\u0302in ankau\u0306 poste. En 1968 IOE plu plugis la kampojn komencitajn kaj dau\u0306rigis fosi novajn: floskaravano sur la rivero Drava (Au\u0306strio, Jugoslavio, Hungario), kampanjo inter skoltoj, \u201cEsperanto en Geografio\u201d, \u201cEsperanto en radioj\u201d k. s. En la dua konferenco de IOE, okazinta en la 53a UK (Madrido, 1968), estis elektita nova direkcio kun 21 membroj. Aperis mondmapo kun geografiaj nomoj en Esperanto..."}, {"text_idx": "#000007", "text": "Tiujare jam aperis kontrau\u0306staro de UEA al klopodoj de IOE \u201cinfekti\u201d la movadon per novaj labormetodoj. En 1969 IOE prosperis, plu agante sur la komencitaj kampoj: en turismo Sekelj organizis cirkvitajn buskaravanojn de Skandinavio g\u0302is Danubo, PIF okazis sukcese en Zagrebo la duan fojon kun financa subteno de la s\u0302tato. Komencig\u0302is pupteatraj turneoj, unue en Danlando. En Zagrebo pro bezono pri infana publiko startis ok Esperanto-kursoj en elementaj lernejoj. La tria konferenco okazis en Primos\u030cten en Kroatio (au\u0306gusto 1969). Ekde la 20a numero IOE-Gazeto s\u0302ang\u0302is la nomon al Esperanto-Gazeto."}, {"text_idx": "#000008", "text": "En au\u0306gusto 1970 la direkcio de IOE kunvenis en Ternitz (Au\u0306strio) kaj decidis pluagi en turismo (kolekti mil turismajn urbojn kaj aktivi en ili, stimuli aperigon de turismaj prospektoj en Esperanto, dau\u0306rigi cirkvitajn busvojag\u0302ojn...), en kulturo (teatraj kaj pupteatraj festivaloj), ellabori televidan kurson (kiu unue estis lanc\u0302ita en C\u0302inio kaj poste en Nederlando), kaj agi en scienco (c\u0302efe, en geografio). Dum la tria PIF en 1970 jam dek teatroj prezentis 27 spektaklojn por ok mil infanoj en Zagrebo kaj Sisak. (Mi mem profesiig\u0302is kadre de popola universitato, kies tasko estis en la posta jaro teknike organizi PIF.) Intensig\u0302is la kampanjo \u201cEsperanto en Danuba trafiko\u201d, en kies kadro 30 oficistoj de Jugoslavia rivera s\u0302ipistaro lernis Esperanton en Beogrado."}, {"text_idx": "#000010", "text": "Sed en 1972 IOE ekkrizis. S\u0302rumpis la membraro kaj aktivadoj, mankis mono, ne sukcesis kelkaj projektoj, kaj la fratoj Sekelj ne plu povis agi senmone. La lasta numero de Esperanto-Gazeto aperis en au\u0306tuno 1972. Post la c\u0302eso de la gazeto IOE estingig\u0302is, sed restis enormaj sekvoj. En Zagrebo IKS plu agadis kaj kreskis g\u0302is 11 profesiaj oficistoj en 1990, dau\u0306re organizante PIF-on \u2013 g\u0302is 1992 pli ol 160 pupteatroj el la mondo ludis en PIF iun teatraj\u0302on en Esperanto, trideko da ili estis filmitaj de Televido Zagrebo kaj elsenditaj en Esperanto kun kroataj subtitoloj... IKS evoluigis multajn aliajn kulturajn agadojn, eldonadon, la Zagreban metodon por instrui Esperanton, organizis 100-jarig\u0302on de la Esperanto-kulturo en 1987 kaj IJK-on en Zagrebo en 1988 ktp. La profesia agado en Zagrebo kondukis al multaj progresoj de Esperanto en la tuta tiama Jugoslavio."}, {"text_idx": "#000011", "text": "La c\u0302eson de IOE c\u0302efe kau\u0306zis tio, ke la fratoj Sekelj ne sukcesis krei profesiajn entreprenojn, ekzemple, en la turisma kampo, simile al tiu de Zagrebo en la kampo teatra. Ili ne komprenis, ke la praktika agado estas ebla nur, se iu perlaboras monon per g\u0302i. Tio sukcesis nur en Zagrebo, sed poste pro la milito en Jugoslavio ankau\u0306 en IKS c\u0302esis la Esperanto-agado, kvankam PIF ankorau\u0306 ekzistas."}, {"text_idx": "#000014", "text": "Tre interesa artikolo. En la februara numero de la revuo Esperanto aperis la unua parto de artikolo verkita de mi pri faka E-agado lau\u0306 novaj principoj. En la aprila numero mi aperigas la duan parton de de la artikolo, kun propono pri nova modelo de agado per Esperanto. Jam estas tempo por repreni la ideojn de la plej praktikaj samideanoj, kiel Tibor Sekelj, sed sub tute novaj principoj, kongruaj kun la nuntempa mondo.\nKrome, en la aprila numero aperas (la revuo jam estas en la CO de UEA por enpresejigo) 3-pag\u0302a artikolaro pri la temo \u201cesperantista ekonomio\u201d kaj 2 artikoletoj miaj komplemente al la 2-pag\u0302a artikolo pri Reto Nova."}]